## Rovira: “El Ministeri ha corregit parcialment el decret de creació, reconeixement i autorització d’universitats després de les crítiques de les comunitats autònomes”

*** El conseller assenyala que la nova redacció del decret “garantix la continuïtat de les universitats privades creades en les autonomies, però continua insistint en l’atac a les comunitats autònomes al retirar-los part de les seues atribucions”
* Recorda que “des de la Generalitat sempre defendrem un model universitari basat en la qualitat i l’equitat, i això és el que hem fet a través de les al·legacions al reial decret sobre creació d’universitats”
* Destaca que la modificació del Ministeri elimina el tracte especial que se li donava a la Universitat Oberta de Catalunya respecte a la resta**

El conseller d’Educació, Cultura, Universitats i Ocupació, José Antonio Rovira, ha afirmat que el Ministeri de Ciència, Innovació i Universitats que dirigix Diana Morant “s’ha vist obligat a corregir parcialment el decret sobre universitats després de les crítiques de les comunitats autònomes”.

El conseller assistirà el dia 8 a la reunió de la Conferència General de Política Universitària convocada pel Ministeri i que se celebra a Paterna. En l’orde del dia figura un informe sobre el projecte de reial decret que modifica el Reial decret 640/2021, de 27 de juliol, relatiu a la creació, el reconeixement i l’autorització d’universitats i centres universitaris, així com a l’acreditació institucional.

Rovira ha recordat el malestar que va generar este projecte fa unes setmanes. “La ministra pretén que l’Estat assumisca competències que corresponen a les comunitats autònomes, vulnerant així la Llei orgànica del sistema universitari —LOSU— i fins i tot l’Estatut d’Autonomia, raó per la qual des de la Conselleria vam presentar al·legacions, igual que altres regions”, ha assenyalat.

Rovira ha assenyalat que el Ministeri ha rectificat parcialment, eliminant una part de la disposició transitòria quinta. “D’esta manera, les universitats en línia o híbrides que ja existien prèviament a la modificació d’este reial decret es quedaran com estaven, depenent de les comunitats autònomes i de les agències de qualitat autonòmiques en cas que la comunitat autònoma en qüestió dispose d’estes, com és el cas de la Comunitat Valenciana amb l’AVAP”. Amb esta modificació es dona també marxa arrere en la pretensió de dispensar a la Universitat Oberta de Catalunya —UOC— del control de l’Estat central.

No obstant això, el conseller ha assenyalat que és una “rectificació a mig fer” per part del Ministeri. “Es manté les competències de les comunitats autònomes sobre universitats, però només en les existents fins ara, no amb les futures, per la qual cosa les universitats que complisquen amb eixe requisit del 80 % virtual o híbrid passaran a dependre de l’Estat”.

El conseller ha fet èmfasi en esta qüestió, que considera un atac greu a l’Estat autonòmic i un exemple manifest de “recentralització”. “No s’entén que una ministra valenciana com Diana Morant defenga un text legal que priva de competències la Generalitat”, ha afegit.

En qualsevol cas, Rovira ha assenyalat el seu ferm propòsit de continuar treballant per un sistema universitari valencià “que permeta a les nostres universitats continuar sent capdavanteres tant a escala nacional i internacional, tant en formació, com en investigació i transferència”. “Des de la Generalitat sempre defendrem un model universitari basat en la qualitat i l’equitat, i això és el que hem fet a través de les al·legacions”, ha indicat.

Fecha: 07/05/2025